**Information om behandling af personoplysninger i forbindelse med afprøvning af vågeteknologi**

Her på plejehjemmet afprøver vi vågeteknologi indtil videre frem til 1. juni 2026. Formålet er at øge trygheden og sikkerheden for beboerne, og understøtte iværksættelsen af forebyggende indsatser, som led i helhedsplejen.

Vågeteknologien består af tryk- og bevægelsessensorer, der placeres i en beboers lejlighed. Når en sensor registrerer bevægelse i lejligheden, sendes en meddelelse til plejehjemspersonalets tablet.

Nedenfor fortæller vi, hvilke personoplysninger vågeteknologien behandler om plejehjemmets beboere og hvordan.

**Hvilke personoplysninger behandles?**

Vi behandler almindelige og følsomme personoplysninger i form af:

* Beboerens navn og bolignummer.
* Meddelelse om bevægelse og specifikke aktiviteter i boligen. Afhængig af sensorernes placering og indstilling kan meddelelserne indeholde information om, at beboeren står ud af sengen, er faldet ud af sin kørestol, eller har været på badeværelset i et givent tidsrum, der indikerer risiko for fald.
* Dato og tidspunkt for de registrerede bevægelser.

Vågeteknologien optager hverken video, lyd eller nogen form for billeder.

**Hvorfor behandler vi disse oplysninger?**

Formålet er:

* At øge beboernes sikkerhed og tryghed, herunder minimere risiko for personskade.
* At kunne reagere hurtigt ved aktivitet i boligen, som indikerer f.eks. fald eller risiko for fald.
* At understøtte ydelsen af en sammenhængende og helhedsorienterede pleje og omsorg, herunder løbende evaluere og tilpasse plejen på baggrund af objektive og opdaterede oplysninger om den enkelte borger, så plejen og omsorgen modsvarer den enkelte borgers aktuelle behov.
* At kunne iværksætte forebyggende indsatser.
* At undersøge værdien af vågeteknologi for at se, om teknologien med fordel kan bruges på flere af kommunens plejehjem i fremtiden.

**Hvem behandler oplysningerne?**

* Personalet på plejehjemmet, der har ansvar for beboernes pleje.
* Medarbejdere i Velfærdsteknologi & Hjælpemidler, Sundhed og Omsorg, Aarhus Kommune, der skal evaluere afprøvningen.
* Den eksterne leverandør Nemlia ApS, der driver og vedligeholder teknologien.
* Nemlias underdatabehandlere.

Nogle af Nemlias underdatabehandlere er beliggende udenfor EU/EØS, men disse har alle certificeret sig under EU-U.S. Data Privacy Framework. Det betyder, at underdatabehandlerne har forpligtet sig til at overholde en række databeskyttelsesretlige principper, som Europa-Kommissionen har vurderet, sikrer et tilstrækkeligt beskyttelsesniveau.

**Hvilke regler giver os ret til at indsamle og bruge personoplysningerne?**

Servicelovens §§ 128b, stk. 2 og 136e om brug af tryghedsskabende velfærdsteknologi og bekendtgørelsen om tryghedsskabende velfærdsteknologiske løsninger.

Kommunens generelle og overordnede pligt til at yde en sammenhængende og helhedsorienteret pleje og omsorg, tilpasset den enkelte borgers behov, herunder forpligtelse til eventuelt at iværksætte forebyggende indsatser, jf. ældrelovens og servicelovens bestemmelser og principper.

Kommunens pligt til at sikre, at opgaveudførelsen bygger på korrekte og opdaterede oplysninger om den enkelte borger, jf. det forvaltningsretlige undersøgelsesprincip.

Databeskyttelsesforordningens art. 6, stk. 1, litra e om behandling af data til brug for offentlig myndighedsudøvelse, og art. 9, stk. 2, litra b og h om behandling af data til brug for overholdelse af sundheds- og socialretlige forpligtelser og ydelse af social- og sundhedsomsorg.

**Hvor længe opbevares oplysningerne?**

Vi opbevarer personoplysninger i 90 dage. Herefter findes de i back up i 30 dage, hvorefter de slettes.

**Dine rettigheder:**

Kontakt personalet eller kommunens databeskyttelsesansvarlige, hvis du vil bruge dine rettigheder.

Du har ret til:

* At se hvilke oplysninger vi har om dig.
* At få rettet urigtige oplysninger.
* At begrænse eller gøre indsigelse mod behandlingen.
* At få oplysningerne slettet i særlige tilfælde, eller modtage dem i et struktureret, maskinlæsbart format.

**Vi er ansvarlige for brugen og beskyttelsen af beboernes data:**

Aarhus Kommune

Sundhed og Omsorg, Velfærdsteknologi & Hjælpemidler  
Grøndalsvej 2  
8260 Viby J

CVR-nr.: 55133018  
Telefon: 8940 2000  
E-mail: [vth@mso.aarhus.dk](mailto:vth@mso.aarhus.dk)

**Spørgsmål eller klage:**

Hvis du har spørgsmål, kan du kontakte:

Databeskyttelsesrådgiver (DPO) tlf.: 8940 2303.

Alternativt via sikker mail. Find adgang hertil på Aarhus Kommunes hjemmeside [www.aarhus.dk](https://www.aarhus.dk)

Hvis du ikke er tilfreds med vores behandling af dine oplysninger, kan du klage til:

**Datatilsynet**  
Carl Jacobsens Vej 35  
2500 Valby  
Tlf.: 33 19 32 00  
E-mail: [dt@datatilsynet.dk](mailto:dt@datatilsynet.dk)

**Dato:** 21. oktober 2025